กรมการท่องเที่ยว ดําเนินคดีขบวนการปลอมวุฒิบัตรและหนังสือรับรองผ่านการทดสอบเป็นมัคคุเทศก์
นายบุญเสริม ขันแก้ว รองอธิบดีกรมการท่องเที่ยว รักษาราชการแทนอธิบดีกรมการท่องเที่ยว เปิดเผยถึงกรณีกรมการท่องเที่ยวได้แจ้งดําเนินคดีต่อพนักงานสอบสวน สถานีตํารวจนครบาลทุ่งสองห้อง เขตหลักสี่ กรุงเทพมหานคร เพื่อดําเนินคดีกับผู้กระทําความผิด โดยการปลอมเอกสารราชการและใช้เอกสารราชการปลอม 2 รายการ ได้แก่ วุฒิบัตรผ่านการฝึกอบรมวิชามัคคุเทศก์ทั่วไป และหนังสือรับรองการผ่านการทดสอบความรู้ความสามารถในการเป็นมัคคุเทศก์ ประเภททั่วไป เพื่อประกอบการขอรับใบอนุญาตเป็นมัคคุเทศก์ ตามพระราชบัญญัติธุรกิจนําเที่ยวและมัคคุเทศก์ พ.ศ. 2551 และที่แก้ไขเพิ่มเติมขณะที่เจ้าหน้าที่สํานักงานทะเบียนธุรกิจนําเที่ยวและมัคคุเทศก์ สาขากรุงเทพมหานคร  ตรวจพบความผิดปกติของเอกสารประกอบการขอรับใบอนุญาตเป็นมัคคุเทศก์ จึงได้ตรวจสอบข้อเท็จจริงในเชิงลึก พบว่ามีการใช้เอกสารปลอมในการยื่นขอรับใบอนุญาตเป็นมัคคุเทศก์ผ่านระบบออนไลน์ บางรายใช้วุฒิบัตรปลอม บางรายใช้หนังสือรับรองการผ่านการทดสอบฯ ปลอม และบางรายปลอมเอกสารทั้ง 2 ฉบับ ประกอบกับเอกสารทั้งหมดนี้ไม่ผ่านการดําเนินการตามขั้นตอนที่กฎระเบียบกําหนดไว้ นายทะเบียนธุรกิจนําเที่ยวและมัคคุเทศก์สาขากรุงเทพมหานคร จึงดําเนินการเพิกถอนใบอนุญาตเป็นมัคคุเทศก์ทันทีอย่างไรก็ตาม การกระทําดังกล่าวส่งผลกระทบต่ออาชีพมัคคุเทศก์ ซึ่งอาจส่งผลกระทบต่อภาพลักษณ์ของไทยได้ กรมการท่องเที่ยวจะติดตามการดําเนินคดีขบวนการปลอมแปลงเอกสารนี้ให้ถึงที่สุด ตลอดจนหาวิธีการป้องกันอย่างเป็นรูปธรรมต่อไป